Huma 64 il-kumpaniji li kisbu l-Marka tal-Ugwaljanza kemm ilu li nbeda dan il-proċess. Bejniethom dawn il-kumpaniji jħaddmu 16,130 impjegat li b'hekk dawn għandhom serħan il-moħħ li l-post tax-xogħol tagħhom joffri garanzija ta' ugwaljanza bejn is-sessi kif ukoll fl-aċċess u l-provvista tal-oġġetti u servizzi fuq il-post tax-xogħol, skont kriterji li huma stabbiliti mill-Kummissjoni Nazzjonali għall-Promozzjoni tal-Ugwaljanza. Seba' kumpaniji ngħataw dan iċ-ċertifikat għall-ewwel darba fl-aħħar jiem, u disgħa oħra kellhom dan iċ-ċertifikat ikkonfermat. Il-kriterji biex entità tikkwalifika għall-Marka tal-Ugwaljanza huma li timplimenta policy dwar l-ugwaljanza u l-fastidju sesswali u li tieħu miżuri li jassiguraw opportunitajiet indaqs fir-reklutaġġ u fil-prattiki tax-xogħol, kif ukoll fl-opportunitajiet għall-iżvilupp personali u tal-karriera tal-impjegati. Biex tikkwalifika, kumpanija trid taħtar persuna mill-impjegati li tkun rappreżentant jew rappreżentanta tal-ugwaljanza u li timplimenta miżuri favur il-familja kemm għan-nisa kif ukoll għall-irġiel li għandhom responsabbiltajiet tal-familja. Dawn il-miżuri jmorru oltre minn dak li huwa obbligatorju bil-liġi u jgħinu lill-impjegati jkollhom bilanċ bejn ix-xogħol u l-familja. Kumpanija trid tassigura wkoll li l-aċċess u l-provvista tal-oġġetti u s-servizzi li l-entità jkollha jkunu aċċessibbli b'mod ugwali kemm għan-nisa kif ukoll għall-irġiel.Dan kollu għandhom jagħmluh kemm kumpaniji privati kif ukoll dipartimenti u entitjajiet pubbliċi u l-Marka tal-Ugwaljanza mhijiex ċertifikat ta' darba li tieqaf hemm. Minħabba li ċ-ċertifikazzjoni hija proċess, meta kumpanija tibgħat l-applikazzjoni mimlija, l-NCPE tibda bl-evalwazzjoni tagħha. Fil-parti l-kbira tal-każi, l-NCPE tagħmel laqgħat ma' rappreżentanti tal-entitajiet jew id-dipartimenti fejn jiġu diskussi prattiki li diġà hemm fl-entitajiet u tgħin biex jiġu żviluppati l-policies u l-istrutturi neċessarji sabiex jintlaħqu l-kriterji għaċ-ċertifikazzjoni. Huwa biss wara li dan il-proċess jitlesta li l-applikazzjoni tiġi ppreżentata quddiem kumitat li jiddeċiedi dwar iċ-ċertifikazzjoni. Iċ-ċertifikat tal-Marka tal-Ugwaljanza hu validu għal sentejn. Wara li jgħaddu dawn is-sentejn, l-NCPE tagħmel kuntatt mal-entitajiet biex isirilhom ir-riċertifikazzjoni tal-Marka tal-Ugwaljanza. Hawnhekk, l-NCPE tiċċekkja li l-impenn li kien ittieħed meta l-entità ħadet il-Marka tal-Ugwaljanza jkun fil-fatt inżamm. F'dan il-proċess l-NCPE tagħti ukoll taħrig dwar l-ugwaljanza lil numru ta' nies li jaħdmu f'dik l-entità. Min jiġi ċċertifikat jew riċertifikat bil-Marka tal-Ugwaljanza jista' juża l-logo tal-NCPE fil-marketing kif ukoll fir-reklamar kollu li jinħareġ, inkluż f'dak għal postijiet tax-xogħol. Il-ħaddiema jgawdu, il-kumpanija wkoll Filwaqt li f'każi bħal dawn il-ħaddiema jgawdu minn serħan il-moħħ ta' ċertu standards li saħansitra jmorru aktar minn dak li tipprovdi l-liġi, anke l-kumpanija tgawdi. Fosthom igawdu mir-reputazzjoni li jkunu kisbu permezz ta' din il-Marka tal-Ugwaljanza tpoġġihom f'pożizzjoni aħjar biex jattiraw impjegati li juru kreattività u ħiliet akbar. Skont riċerka li saret, jista' jkun li twassal għal aktar profittabbiltà – diversità ta' sessi f'kull livell tal-entitajiet, inkluż fil-proċess tat-teħid tad-deċiżjonijiet ifisser li jkun hemm żvilupp ta' aktar perspettivi innovattivi bbażati fuq il-ħiliet u l-esperjenzi differenti kemm tan-nisa kif ukoll tal-irġiel, u b'hekk ikunu jistgħu jilħqu l-bżonnijiet u l-aspettattivi tal-klijenti tagħhom. Jirriżulta wkoll li l-aċċess ugwali għall-miżuri favur il-familja jgħin lill-entitajiet biex iżommu l-impjegati tagħhom u għalhekk inaqqsu n-nefqa tar-reklutaġġ u tat-taħriġ, filwaqt li l-lealtà tal-impjegati tikber.